**Туристік қызмет психологиясы**

**6-семинар.** Зейін, оның дағдарысы. Зейін сипаттарын анықтайтын тест өткізу

**Зейін**

Ой-сананың **бағытталуы** деп психикалық әрекеттің таңдамалық сипатын, нақты объекті күні бұрын іріктеуін, не оған мән бермеуін айтамыз. Бағытталу түсінігі іс-әрекеттің біршама уақыт аралығында өз сипатын сақтап тұра алудың қасиетін де қамтиды.

Зейін біздің ой-санамыздың белгілі іс-әрекетке *шоғырлануы* мен *шому* мағынасын да білдіреді.

Зейін шоғырлануы ой-сананы қажетсіз нысандардың бәрінен *ауыстыра* алумен де байланысты.

Зейін аударылған заттың санамыздағы бйнесі нақты айқындалып, ол жөніндегі елестер мен ойлар іс-әрекет мақсатына жеткенше, санамызда бекіген халде сақталады. Осыдан, зейін *іс-әрекетті бақылау* және *реттеу* қызметін де атқарады.

Кей жағдайларда зейін қоршаған дүние емес, адам санасындағы ойлар мен бейнелерге бағытталады. Мұндай жағдайдағы зейін *интеллектуалды* деп аталып,ол *сезімдік* зейіннен біраз өзгеше келеді. Ал ой-сана дене қозғалыстарына бағытталатын болса, онда бұл *қимылдық* зейін болады*.*

**Зейін түрлері**

Өзінің пайда болуы мен іске асу жағынан зейін ырықсыз және ырықты болады.

**Ырықсыз зейін** – ең қарапайым және алғашқы көрінетін психикалық үрдіс, оны сонымен бірге енжар, еріксіз деп те атайды, себебі ол адамның алдына қойылатын мақсатына тәуелсіз туындайды әрі әрекетке қосылады. Ырықсыз зейіннің пайда болу себептері бірнеше категорияға жатады.

Бірінші себептерге тітіргендіргіш әсердің сипаты мен сапасы жатады. Олардың ішінде ең алдымен әсер *күші* мен *қарқындылығы*. Аталған себептер тобына тітіргендіргіш әсердің *жаңалығы* мен *тосындылығы* да кіреді.

Адамның *көңіл-күйіне, мұқтаждық-қажетсінуіне* сәйкес тысқы тітіргендіруші әсерлер ырықсыз зейін туындатушы себептердің үшінші тобын құрайды. Мысалы, аш адам мен тоқ адамның тағам жөніндегі әңгімені, болмаса оның иісі мен дәмін қабылдауы бірдей емес.

Зейін себептерінің төртінші тобы тұлғаның жалпы *бағыт-бағдарына* байланысты. Міне осыдан, аула тазалаушының назары қоқысқа түседі, тәртіп сақшысы орынсыз тұрған машинаны аңғарады, ал архитектор не суретші ғимараттың сәніне сүйсінеді.

**Ырықты зейіннің** ырықсыз зейіннен ерекшелігі оның **санала мақсатқа** тәуелді келуі. Ырықты зейін ерікті, белсенді, ниеттелген деп те сипатталады. Ырықты зейін себептері биологиялық емес, *әлеуметтік*: ол тәнмен бірге берілмейді, сәбидің ересектермен қатынаста қалыптасады.

**Зейіннің негізгі қасиеттері**

**Зейіннің тұрақтылығы –** зейіннің уақыт аралығына байланысты сипаты болып, оның белгілі бір нысанға көзделу мерзімін анықтайды. Зейін барша жағдайларда тұрақсыздығымен көрініс тапса, ақыл-ой жұмысы болуы мұмкін емес. Затты тануға ақыл-ой әрекетінің араласуымен зейін тұрақтылығы күшейе түседі. Сонымен бірге, зейін тұрақтылығы біршама жағдайларға байланысты болып келеді. Олардың ішінде: материал ерекшелігі, оның қиындық деңгейі, бұрыннан таныс, не белгісіз болуы, түсініктілігі, субъектінің оған деген қатынасы, сондай-ақ зерттеуші-үйренушінің даралық қасиеттері.

**Зейіннің шоғырлануы** – оның белгілі бір нысанға бағытталып, онда топталу күші мен дәрежесі, яғни психикалық немесе саналы іс-әрекеттің толығымен қажетті нүктеге шөгуі.

**Зейіннің бөлінуі** деп адамның өз зейінінің ауқымында бір уақытта бірнеше әртүрлі нысандарда ұстай алу қабілетін түсінеміз.

Мысалы, Юлий Цезарь бір уақытта өзара байланыспаған жеті іспен шұғылдана алады екен. Ал Наполеон өз көмекшілеріне бір уақыт ішінде жеті ресми құжат бойынша көрсетпе беріп, жаздыратын қабілетке ие болыпты.

**Зейіннің ауысуы** зейіннің бір нысаннан екіншісіне саналы және байыпты өтуін білдіреді.

**Зейіннің көлемі.** Сырттан келіп жатқан ақпараттарды адам өзінің мүмкіндігіне орай топтап, жіктейді. Адамның бір уақытта өзара байланысы жоқ бірнеше нысандарды қабылдау мүмкіншілігі шектеулі. Осы шектер арасын танып, қабылдауы – адам зейінінің көлемін білдіреді.

**Зейіннің алаңдаушылығы –** бұл зейіннің бір нысаннан екіншісіне ырықсыз ауысуы. *Сыртқы алаңдаушылық –* субъектіге тысқы, қоршаған орта жағдайларының әсер етіп, ырықты зейіннің ырықсыз зейінге ауысуынан болады. Зейіннің *ішкі алаңдауы* көңіл-күй, толғаныс нәтижесінде туындайды, орындалатын іске қызықпаудан, жауапкершілікті сезінбеуден келіп шығады.

**Зейіннің шашыраңқылығы** деп адамның ұзақ уақыт аралығында өз зейіні мен назарын нақты затқа бағыттай алмауын айтамыз. *Жалған шашыраңқылық –* адамның бір іске өте беріліп, өзін тікелей қоршаған заттар мен құбылыстар әсеріне елеңдемеуі. *Шын шашыраңқылық* құбылысына кезіккен адамның өзі ырықты зейінін қандай да бір затқа не әрекетке бағыттап, тоқтата алуы қиындайды, оның көп ерік-күшін жұмсауына тура келеді. Шын шашыраңқылықтың физиологиялық себебі – ішкі тежелу күшінің кемдігінен. Шын шашыраңқы зейіннің себептері: 1) жүйке жүйесінің жалпы зақымдануы; 2) қан аздылығы; 3) мұрын, тамақ сырқаттарынан миға оттегінің жеткілікті келіп түспеуі; 4) дене мен ой шаршауынан; 5) көңіл-күй күйзелістері.

Кейбір адамдар жағдайына қарамастан бірден көп іске араласады, бірақ ешбірімен де ыждағатты шұғылдана алмайды. Шын шашыраңқылық отбасында дұрыс тәрбиенің болмауынан да туындайды: режимнің бұзылуы, ойын мен демалыстың реттелмеуі, еңбектік міндеттерден ажырауы, тілегінің бәрін орындай беру.

Зейін анықтамасын, оның сипаттамаларын анықтаңыз да, мысалдар келтіріңіз

Интернеттен зейін туралы бір тест орындап, оның нәтижесін талдаңыз